**Հավելված**

**Կազմված է** **«\_\_\_\_» \_\_\_\_\_\_\_\_\_\_\_\_\_2025 թ․**

**Բաղկացած է \_\_8\_\_\_ էջից։**

**Տպագրված է ընդամենը 2 օրինակ։**

**Օրինակ N\_\_**

 ***Հաստատված է՝***

ՀՀ Արարատի մարզի Մասիս

 համայնքի ավագանու 2025 թվականի թիվ որոշմամբ։

Համայնքի ղեկավար՝

\_\_\_\_\_\_\_\_\_\_\_\_ Դավիթ Համբարձումյան

***Գրանցված է՝***

 Հայաստանի Հանրապետության ԱԱրդարադատության նախարարության

 իրավաբանական անձանց պետական

 ռեգիստրի գործակալության կողմից

«\_\_\_\_» \_\_\_\_\_\_\_\_\_\_\_2025

Գրանցման համար ՝\_\_\_\_\_\_\_\_\_\_\_\_

 ՀՎՀՀ \_\_\_\_\_\_\_\_\_\_\_\_\_\_\_\_

«\_\_\_\_» \_\_\_\_\_\_\_\_\_\_\_2025

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՐԱՐԱՏԻ ՄԱՐԶԻ** **ՄԱՍԻՍ ՀԱՄԱՅՆՔԻ** **ՄԱՍԻՍԻ ՄՇԱԿՈՒՅԹԻ ԿԵՆՏՐՈՆ»**

**ՀԱՄԱՅՆՔԱՅԻՆ ՈՉ ԱՌԵՎՏՐԱՅԻՆ ԿԱԶՄԱԿԵՐՊՈՒԹՅԱՆ**

**ԿԱՆՈՆԱԴՐՈՒԹՅՈՒՆ**

**2025թ**

**ԸՆԴՀԱՆՈՒՐ ԴՐՈՒՅԹՆԵՐ**

1.1. Հայաստանի Հանրապետության Արարատի մարզի Մասիս համայնքի «Մասիս մշակույթի կենտրոն» համայնքային ոչ առևտրային կազմակերպությունը (այսուհետև` Կազմակերպություն) շահույթ ստանալու նպատակ չհետապնդող, իրավաբանական անձի կարգավիճակ ունեցող, կրթադաստիարակչական և մշակութային ծրագրեր իրականացնող կազմակերպություն է։

1.2. Կազմակերպությունն իր գործունեության ընթացքում ղեկավարվում է Հայաստանի Հանրապետության Սահմանադրությամբ, Հայաստանի Հանրապետության Քաղաքացիական օրենսգրքով, Հայաստանի Հանրապետության Աշխատանքային օրենսգրքով, «Տեղական ինքնակառավարման մասին», «Պետական ոչ առևտրային կազմակերպությունների մասին», Հայաստանի Հանրապետության օրենքներով, այլ իրավական ակտերով և սույն կանոնադրությամբ:

1.3. Կազմակերպության Հիմնադիրը Մասիսի համայնքապետարանն է (այսուհետ` հիմնադիր):

1.4. Կազմակերպությունը, որպես սեփականություն, ունի առանձնացված գույք և իր պարտավորությունների համար պատասխանատու է այդ գույքով: Կազմակերպությունը կարող է իր անունից ձեռք բերել ու իրականացնել գույքային և անձնական ոչ գույքային իրավունքներ, կրել պարտականություններ, դատարանում հանդես գալ որպես հայցվոր կամ պատասխանող:

1.5. Կազմակերպությունն ունի Հայաստանի Հանրապետության պետական զինանշանի պատկերով և իր հայերեն անվանմամբ կլոր կնիք, ձևաթղթեր, խորհրդանիշ և այլ անհատականացման միջոցներ:

1.6. Կազմակերպության անվանումը՝

- Հայերեն լրիվ` «Հայաստանի Հանրապետության Արարատի մարզի Մասիս համայնքի Մասիսի մշակույթի կենտրոն» համայնքային ոչ առևտրային կազմակերպություն

- Հայերեն կրճատ՝ «ՀՀ Արարատի մարզի Մասիս համայնքի Մասիսի մշակույթի կենտրոն» ՀՈԱԿ

-Ռուսերեն լրիվ Общинная некоммерческая организация «Центр культуры г. Масис общины Масис Араратской области Республики Армения»

ОНКО«Центр культуры г. Масис общины Масис Араратской области Республики Армения»

Անգլերեն լրիվ Community nonprofit organization «Culture Center, Masis City, Masis Community, Ararat Region, the Republic of Armenia»

* Անգլերեն կրճատ CNPO «Culture Center, Masis City,  Masis Community, Ararat Region, the Republic of Armenia»

1.7. Կազմակերպությունն ունի ինքնուրույն հաշվեկշիռ, եկամուտների և ծախսերի նախահաշիվ, բանկային հաշիվ:

1.8. Հաստատությունն կարող է ունենալ մասնաճյուղեր կամ ներկայացուցչություններ: մասնաճյուղերը կամ ներկայացուցչություններն ստեղծվում են հիմնադրի որոշմամբ, իսկ հիմնադրի կողմից ուղղակիորեն նախատեսված դեպքում` լիազորված մարմնի որոշմամբ:

1.9. Կազմակերպությունը Հայաստանի Հանրապետության օրենսդրությամբ սահմանված կարգով կարող է համագործակցել պետական, համայնքային, օտարերկրյա կրթական, մշակութային, հասարակական հաստատությունների և կազմակերպությունների հետ:

1.10. Կազմակերպությունում չեն թույլատրվում քաղաքական և կրոնական կազմակերպությունների ստեղծումն ու գործունեությունը:

1.11. Կազմակերպության գտնվելու վայրն է` ՀՀ Արարատի մարզ, Մասիս համայնք, Մասիս քաղաք, կենտրոնական հրապարակ 4։ Մասնաճյուղերի գործունեության վայրը սահմանվում է համայնքի ղեկավարի որոշմամբ։

**2. ԿԱԶՄԱԿԵՐՊՈՒԹՅԱՆ ԳՈՐԾՈՒՆԵՈՒԹՅԱՆ ԱՌԱՐԿԱՆ ԵՎ ՆՊԱՏԱԿԸ**

2.1. Կազմակերպության գործունեության առարկան և նպատակները բնակիչների ազատ ժամանցի կազմակերպման միջոցով նրանց մշակութային, կրթական, սպորտային հետաքրքրությունների զարգացման համար պայմաններ ստեղծելն է, նրանց ստեղծագործական ունակությունների զարգացումը, կիրառական գիտելիքների ձևավորումը:

2.2. 1) բնակչության մշակութային պահանջմունքների բավարարումը.
 2) հաստատության գործունեությունը հիմնվում է անձի համակողմանի մշակութային զարգացման, ազգային և համամարդկային արժեքների զուգորդման վրա․
 3) ոչ նյութական մշակութային ժառանգության ավանդույթների պահպանումը, զարգացումը և տարածումը.
 4) հաստատության կրթադաստիարակչական գործունեությունը իրականացվում է ի շահ անհատի, հասարակության և պետության․
 5) հաստատությունը պատասխանատու է երեխաների կյանքի անվտանգության և առողջության պահպանման համար․
 2.3. Հաստատությունում գործունեության նպատակն է՝
 1) տարբեր բնույթի մշակութային միջոցառումների՝ թատերական ներկայացումների, ցուցահանդեսների, մրցույթ-փառատոնների, կինոցուցադրումների կազմակերպումը.
 2) ազգային մշակութային արժեքների քարոզումը.
 3) երեխաների ստեղծագործական ունակությունների զարգացումը, հոգևոր, գեղագիտական, դաստիարակության ապահովումը.
 4) սովորողների հանգստի և ժամանցի կազմակերպումը.
 5) խմբակների միջոցով պատանիների և երիտասարդների՝ պարի, երաժշտության, արհեստների, թատերական, նկարչական և այլ ուղղվածության ուսուցման իրականացումը.
 6) խմբակների միջոցով մարզական պարապմունքների իրականացումը.
 13. Հաստատությունը կարող է զբաղվել հիմնադրի կողմից սահմանված ձեռնարկատիրական գործունեության հետևյալ տեսակներով՝
 1) ճամբարների կազմակերպում․
 2) իր գործունեության նպատակին համապատասխան, կարող է իրականացնել վճարովի ուսումնական և մշակութային ծառայություններ` հիմնադրի սահմանած կարգով․
 3) մշակութային և մարզական այլ միջոցառումների կազմակերպում։

4) Լիցենզավորման ենթակա գործունեության տեսակներով Կազմակերպությունը կարող է զբաղվել լիցենզիայի հիման վրա։

2.3. Կազմակերպության գործունեությունը հիմնվում է ժողովրդավարության, մարդասիրության, հանրամատչելիության, ազգային ու համամարդկային արժեքների զուգորդման, անձի ազատ զարգացման, ինքնավարության և կրթության աշխարհիկ բնույթի սկզբունքների վրա:

2.4. Կազմակերպության հիմնական խնդիրներն են.

ա) երեխաների ստեղծագործական ունակությունների զարգացումը, հոգևոր, գեղագիտական դաստիարակության ապահովումը` հաշվի առնելով նրանց պահանջմունքները, հետաքրքրությունները, հակումներն ու ընդունակությունները,

բ) մասնագիտական կողմնորոշման համար նպաստավոր պայմանների ստեղծումը,

գ) բնակչության հանգստի և ժամանցի կազմակերպումը, արդյունավետ պայմանների ապահովումը, գիտելիքների ամրապնդումն ու խորացումը, գործնական ունակությունների փոխադարձ կապի ամրապնդումը, կարողութ-յունների ու հմտությունների զարգացումը:

դ) պետականության և մարդասիրության ոգով դաստիարակված անձի ձևավորումը,

ե) ներկայացումների, համերգների, փառատոնների, ցուցահանդեսների, ցուցահանդես-վաճառքների կազմակերպումը և կրթական գործունեության այլ տեսակների կազմակերպումը:

**3. ԿԱԶՄԱԿԵՐՊՈՒԹՅԱՆ ԳՈՐԾՈՒՆԵՈՒԹՅԱՆ ՏԵՍԱԿՆԵՐԸ ԵՎ**

**ՈՒՍՈՒՄՆԱԴԱՍՏԻԱՐԱԿՉԱԿԱՆ ԳՈՐԾՈՒՆԵՈՒԹՅՈՒՆԸ**

3.1. Կազմակերպությունում ուսումնադաստիարակչական աշխատանքները կազմա-կերպվում են աշխատանքային պլաններին, և ժամանակացույցին համապատասխան:

3.2. Կազմակերպությունը մշակում է գործունեության իր ծրագրերը` հաշվի առնելով

բնակչության հետաքրքրություններն ու հակումները։

3.3.Սաներն ընդգրկվում են Կազմակերպության նույն կամ տարբեր տարիքային միավորումներում (խմբակ, ստուդիա, ակումբ, դասարան և այլն): Յուրաքանչյուր սան միաժամանակ իրավունք ունի ընդգրկվելու տարբեր միավորումներում:

3.4. Հաստատությունում ուսումնական տարին սկսվում է սեպտեմբերի 1-ից, որի տևողությունը չպետք է պակաս լինի 34 շաբաթից, 5 կամ 6 օրյա աշխատանքային շաբաթով:

**4. ԿԱԶՄԱԿԵՐՊՈՒԹՅԱՆ ԿԱՌԱՎԱՐՈՒՄԸ**

4.1. Կազմակերպության կառավարումն իրականացնում է հիմնադիրը, գործադիր մարմինը` տնօրենը, որը պաշտոնի նշանակվում և պաշտոնից ազատվում է օրենքով սահմանված կարգով:

4.2. Կազմակերպության հիմնադիրն ունի կազմակերպության գործունեությանը և կառավարմանը վերաբերող ցանկացած հարց վերջնական լուծելու իրավունք` բացառությամբ օրենքով նախատեսված դեպքերի:

4.3. Կազմակերպության հիմնադրի բացառիկ լիազորություններն են`

ա) կազմակերպության հիմնադրումը.

բ) կազմակերպության գործունեության առարկայի և նպատակների, այդ թվում` նրա կողմից իրականացվող ձեռնարկատիրական գործունեության տեսակների սահմանումը.

 գ) կազմակերպության կանոնադրության հաստատումը և դրանում փոփոխությունների կատարումը.

դ) կազմակերպության վերակազմակերպումը և լուծարումը.

ե) Հայաստանի Հանրապետության օրենսդրությամբ և սույն կանոնադրությամբ նախատեսված այլ հարցերի լուծումը:

4.4. Լիազորված համայնքային մարմինը.

ա) վերահսկողություն է իրականացնում կազմակերպության գործունեության նկատմամբ.

բ) կասեցնում կամ ուժը կորցրած է ճանաչում կազմակերպության գործադիր մարմնի Հայաստանի Հանրապետության օրենսդրության պահանջներին հակասող հրամանները, հրահանգները, կարգադրություններն ու ցուցումները.

 գ) լսում է կազմակերպության գործունեության մասին հաշվետվություններ, քննում դրա գործունեության վերստուգման արդյունքները.

դ) վերահսկողություն է իրականացնում կազմակերպության սեփականության պահպանության նկատմամբ, իսկ օրենքով, հիմնադրի որոշմամբ կամ կազմակերպության կանոնադրությամբ նախատեսված դեպքերում համաձայնություն է տալիս իր գույքի օտարման կամ վարձակալության հանձնման համար.

ե) հաստատում է կազմակերպության տարիֆիկացիան, տարեկան հաշվետվությունները և տարեկան հաշվեկշիռը:

 զ) իրականացնում է օրենքով, հիմնադրի որոշումներով և կազմակերպության կանոնադրությամբ նախատեսված այլ գործառույթներ.

է) հաստատում է կազմակերպության տարեկան ծախսերի նախահաշիվը:

ը) իրականացնում է կազմակերպության ընդհանուր կառավարումը, ապահովում է նրա բնականոն գործունեությունը և պատասխանատվություն կրում դրանց չկատարման կամ ոչ պատշաճ կատարման համար:

Կազմակերպության տնօրենը.

 ա) Իրականացնում է կազմակերպության ընթացիկ գործունեության ղեկավարումը: Տնօրենն օրենքներով, հիմնադրի որոշումներով, սույն կանոնադրությամբ և իրեն վերապահված լիազորությունների սահմաններում ղեկավարում է կազմակերպության գործունեությունն ու կրում պատասխանատվություն օրենքների, այլ իրավական ակտերի, հիմնադրի որոշումների, սույն կանոնադրության և կնքված պայմանագրերի` պահանջները չկատարելու կամ ոչ պատշաճ կատարելու համար,

բ) առանց լիազորագրի հանդես է գալիս կազմակերպության անունից, ներկայացնում նրա շահերը և կնքում գործարքներ,

 գ) Հայաստանի Հանրապետության օրենսդրությամբ, հիմնադրի որոշումներով ու սույն կանոնադրությամբ սահմանված կարգով տնօրինում է կազմակերպության գույքը, այդ թվում` ֆինանսական միջոցները,

դ) աշխատանքի նշանակում ու աշխատանքից ազատում է կազմակերպության աշխատողներին՝ նրանց նկատմամբ կիրառում խրախուսման միջոցներ և նշանակում կարգապահական տույժեր.

 ե) բանկերում բացում է հաշվարկային հաշիվներ.

զ) սահմանում է կազմակերպության կառուցվածքն ու կառուցվածքային ստորաբաժանումների իրավասությունները.

է) օրենքով և սույն կանոնադրությամբ սահմանված իր լիազորությունների սահմաններում արձակում է հրամաններ, հրահանգներ, տալիս պարտադիր կատարման համար ցուցումներ և վերահսկում դրանց կատարումը.

 ը) վերահսկողություն է իրականացնում կազմակերպության աշխատողների կողմից իրենց աշխատանքային պարտականությունների կատարման նկատմամբ.

թ) ապահովում է ներքին աշխատանքային կարգապահության կանոնների, աշխատանքի պաշտպանության և անվտանգության տեխնիկայի պահպանումը.

 ժ) կազմում է կազմակերպության հաստիքային ցուցակը, տարիֆիկացիան ու ծախսերի նախահաշիվը և դրանք ներկայացնում լիազոր մարմնի հաստատմանը.

ի) իրականացնում է Հայաստանի Հանրապետության օրենսդրությանը չհակասող այլ լիազորություններ:

 լ) Տնօրենի բացակայության դեպքում, համայնքի ղեկավարի գրավոր որոշման համաձայն, տնօրենի լիազորություններն իրականացնում է տնօրենի տեղակալը, անհնարինության դեպքում այլ անձ։

 խ). Տնօրենը չի կարող զբաղեցնել այլ պաշտոն կամ կատարել վճարովի այլ աշխատանք, բացի գիտական, մանկավարժական և ստեղծագործական աշխատանքից:

 ծ). Տնօրենը լրիվ գույքային պատասխանատվություն է կրում իր մեղքով հաստատությանը և պետությանը պատճառած վնասի համար: Տնօրենի լիազորությունների դադարեցումը հիմք չէ պատճառած վնասը հատուցելու պարտականությունները չկատարելու համար:

 4.5. Խմբակի ղեկավարը, դասատուն, գեղարվեստական ղեկավարը`
 1) ուսումնադաստիարակչական աշխատանք է կատարում իր խմբակի անդամների շրջանում` սերտորեն համագործակցելով մյուս խմբավարների հետ.
 2) իրականացնում է խմբակի համար սահմանված գործավարությունը, հաստատության տնօրինությանն է ներկայացնում անդամների հաճախումների և վարքի մասին տեղեկություններ:

**5. ԿԱԶՄԱԿԵՐՊՈՒԹՅԱՆ ԿՐԹԱԴԱՍՏԻԱՐԱԿՉԱԿԱՆ ԳՈՐԾԸՆԹԱՑԻ ՄԱՍՆԱԿԻՑՆԵՐԸ**

5.1. Կազմակերպության կրթադաստիարակչական գործընթացի մասնակիցները խմբակների սաներն են, նրանց ծնողները (օրինական ներկայացուցիչները), խմբակների ղեկավարները:

5.2. Երեխաների ընդունելության ժամանակ Կազմակերպության տնօրինությունը պարտավոր է ծնողներին (օրինական ներկայացուցիչներին) ծանոթացնել կազմակերպության կանոնադրությանը և այլ փաստաթղթերի հետ, որոնք կանոնակարգում են կազմակերպության գործունեությունը: Երեխաների իրավունքները և պարտականությունները սահմանվում են համապատասխան պայմանագրային հիմունքներով և կազմակերպության ներքին կարգապահական կանոններով:

5.3. Սաների ծնողների (օրինական ներկայացուցիչների) իրավունքներն ու պարտականությունները սահմանվում են Կազմակերպության կանոնադրությամբ և այլ իրավական ակտերով:

5.4. Կազմակերպության աշխատողների իրավունքներն ու պարտականությունները սահմանվում են Հայաստանի Հանրապետության օրենսդրությանը համապատասխան, Կազմակերպության կանոնադրությամբ և աշխատանքային պայմանագրով:

5.5. Կազմակերպությունում արգելվում է սաների նկատմամբ հոգեկան և ֆիզիկական բռնության գործադրումը:

5.6. Սանը պարտավոր է`

ա)խնամքով վերաբերվել Կազմակերպության գույքին,

բ)հարգել Կազմակերպության սաների և աշխատողների իրավունքներն ու

արժանապատվությունը,

գ)պահպանել Կազմակերպության ներքին կարգապահական կանոնները:

**6. ԿԱԶՄԱԿԵՐՊՈՒԹՅԱՆ ԳՈՒՅՔԸ ԵՎ ՖԻՆԱՆՍԱՏՆՏԵՍԱԿԱՆ ԳՈՐԾՈՒՆԵՈՒԹՅՈՒՆԸ**

6.1. Կազմակերպության սեփականությունը ձևավորվում է կազմակերպության հիմնադրման ժամանակ և հետագայում Հիմնադրի կողմից սեփականության իրավունքով նրան հանձնվող, ինչպես նաև Կազմակերպության գործունեության ընթացքում արտադրված և ձեռք բերված գույքից:

6.2. Կազմակերպությունն իրավունք ունի օրենքին, Հիմնադրի որոշումներին և (կամ) սույն կանոնադրությանը համապատասխան՝ իր հայեցողությամբ տնօրինել, տիրապետել և օգտագործել սեփականության իրավունքով իրեն պատկանող գույքը:

6.3. Հիմնադիրը սեփականության իրավունքով Կազմակերպությանը պատկանող գույքի նկատմամբ չունի իրավունքներ, բացառությամբ Կազմակերպության լուծարումից հետո մնացած գույքի:

6.4. Կազմակերպության սեփականության պահպանման համար պատասխանատվությունը կրում է Կազմակերպությունը:

6.5. Կազմակերպության սեփականության վրա կարող է բռնագանձում տարածվել միայն դատական կարգով:

Հիմնադիրը կարող է Կազմակերպությանն անժամկետ և անհատույց օգտագործման իրավունքով ամրացնել ցանկացած գույք։

6.6. Հիմնադիրն իրավունք ունի ետ վերցնելու Կազմակերպությանն ամրացված գույքը:

Կազմակերպությունն իրավունք չունի ամրացված գույքը կամ դրա նկատմամբ իր իրավունքներն օտարելու, գրավ դնելու, անհատույց օգտագործման հանձնելու:

Կազմակերպությունն իրավունք ունի իրեն ամրացված գույքը հանձնելու վարձակալության, եթե դա արգելված չէ Հիմնադրի որոշմամբ կամ կազմակերպության կանոնադրությամբ: Ամրացված գույքի վարձակալության ժամկետը չի կարող սահմանվել մեկ տարուց ավելի, բացառությամբ Հիմնադրի կողմից սահմանված դեպքերի:

Ամրացված գույքի օգտագործման արդյունքում ստացված եկամուտները կազմակերպության սեփականությունն են, եթե այլ բան նախատեսված չէ կազմակերպության կանոնանդրությամբ։

6.7. Կազմակերպությունը Հայաստանի Հանրապետության օրենսդրությամբ սահմանված կարգով տնօրինում է ֆինանսական միջոցները:

6.8. Կազմակերպության ֆինանսական միջոցների հիմնական աղբյուրն է հանդիսանում պետական և համայնքային բյուջեներից հատկացումները, ինչպես նաև ինչպես նաև վճարովի ծառայություններից և սույն կանոնադրությամբ նախատեսված և օրենսդրությամբ չարգելված գործունեության արդյունքում գոյացած սեփական միջոցներից, իրավաբանական և ֆիզիկական անձանց կամավոր ներդրումներից և հանգանակություններից, տեղական և արտասահմանյան միջազգային կազմակերպությունների կողմից մշակութային գործունեությանը տրամադրած դրամաշնորհներից: Տարբեր աղբյուրներից մուտք եղած բոլոր միջոցները մտնում են կազմակերպության եկամուտների մեջ և կազմում են նրա ֆինանսական միջոցների միասնական ֆոնդ:

6.9. Կազմակերպության ֆինանսավորման լրացուցիչ աղբյուրներ են`

ա) Հայաստանի Հանրապետության Կառավարության սահմանված կարգով վճարովի կրթադաստիարակչական ծառայությունների մատուցումից ստացված միջոցները:

բ) Բարեգործական, նպատակային ներդրումները, Հայաստանի Հանրապետության և օտարերկրյա կազմակերպությունների և քաղաքացիների նվիրատվությունները:

գ) Հայաստանի Հանրապետության օրենսդրությամբ չարգելված և կազմակերպության կանոնադրության խնդիրներին չհակասող գործունեությունից ստացված միջոցները։

6.10. Կազմակերպության գործունեության տարեկան ֆինանսական հաշվետվությունների հավաստիությունը կարող է ենթարկվել աուդիտի (վերստուգման) լիազոր մարմնի կողմից ընտրված աուդիտորի կամ Հայաստանի Հանրապետության Կառավարության ֆինանսական գործառույթ իրականացնող մարմնի կողմից:

6.11. Կազմակերպության շահույթը նպատակաուղղվում է իր կանոնադրական խնդիրների իրականացմանը և նյութատեխնիկական բազայի ամրապնդմանը, աշխատողների սոցիալական պայմանների բարելավմանը:

6.12. Կազմակերպությունը հարկերը, տուրքերը և պարտադիր այլ վճարները վճարում է շահույթ ստանալու նպատակ չհետապնդող (ոչ առևտրային) կազմակերպությունների համար նախատեսված կարգով ու չափով:

**7. ԿԱԶՄԱԿԵՐՊՈՒԹՅԱՆ ՇԱՀՈՒՅԹԻ ՕԳՏԱԳՈՐԾՄԱՆ ԿԱՐԳԸ**

7.1. Կազմակերպության գործունեության ընթացքում առաջացած շահույթն օգտագործվում է սույն կանոնադրությամբ նախատեսված նպատակների իրականացման համար։

7.2. Կազմակերպության շահույթի օգտագործման կարգը սահմանում է Հիմնադիրը։

**8. ԿԱԶՄԱԿԵՐՊՈՒԹՅԱՆ ՎԵՐԱԿԱԶՄԱԿԵՐՊՈՒՄԸ ԵՎ ԼՈՒԾԱՐՈՒՄԸ**

8.1. Կազմակերպությունը վերակազմակերպվում և լուծարվում է Հայաստանի Հանրապետության օրենսդրությամբ սահմանված դեպքերում և կարգով: